കഞ്ഞിക്കുഴിയില് അംഗീകാരമില്ലാതെ ഫാം സ്റ്റേ സമീപവാസികള്ക്ക് ഭീഷണി ചെറുതോണി: കഞ്ഞിക്കുഴി പഞ്ചായത്തില് പഞ്ചായത്തിന്റെ അംഗീകാരമില്ലാതെ അനധികൃതമായി നിര്മിച്ച ചെക്ക്ഡാമും ഫാം സ്റ്റേയും സമീപവാസികള്ക്ക് ഭീഷണിയാകുന്നു. നാലു മലകള്ക്കു നടുവിലായിട്ടാണ് സ്വകാര്യ വ്യക്തി ചെക്ക്ഡാം നിര്മിച്ചിരിക്കുന്നത്.ഇതോടനുബന്ധിച്ച് ഫാം ഹൗസും പ്രവര്ത്തിക്കുന്നുണ്ട്. പലരുടെ പേരിലായി ഏക്കറുകണക്കിനു സ്ഥലം വാങ്ങിയശേഷമാണ് ചെക്ക്ഡാമും ഫാം ഹൗസും നിര്മിച്ചിരിക്കുന്നത്. മാനദണ്ഡങ്ങള് പാലിക്കാതെ നിര്മിച്ചി രിക്കുന്ന ചെക്കുഡാമിനു സമീപം വ്യാപകമായി മണ്ണിടിയുന്ന പ്രദേശമാണ്. മലയിടുക്കില് നിന്നൊഴുകിയെത്തുന്ന വെള്ളം തടഞ്ഞു നിര്ത്തുന്നതിനാണ് ചെക്കുഡാം നിര്മിച്ചിരിക്കുന്നത്. എന്നാല് ഇതിനുതാഴെ നൂറുകണക്കിനു കുടുംബങ്ങള് താമസിക്കുന്നുണ്ട്. ചെക്കുഡാമിന് അപകടം സംഭവിച്ചാല് താഴെതാമസിക്കുന്നവരുടെ ജീവനും സ്വത്തിനും അപകടമുണ്ടാകാന് സാധ്യതയുണ്ട്. ചുരുളി തോടിലേക്കാണ് ഇവിടുന്നുള്ള വെള്ളം ഒഴുകിയെത്തുന്നത്. 2018ലെ പ്രളയത്തില് ഈ പ്രദേശത്ത് ഉരുള്പൊട്ടി അപകടമുണ്ടായിട്ടുള്ള സ്ഥലമാണ്. ചുരുളിതോടിനു സമീപമുള്ള വീടുകള്, നടപ്പാതകള്, ചെറുപാലങ്ങള് എന്നിവ പ്രളയക്കെടുതില് ഒഴുകിപോയിരുന്നു. ഇത്തരത്തില് അപകടസാധ്യതയുള്ള സ്ഥലത്തിനു മുകളിലാണ് ചെക്കുഡാം നിര്മിച്ചിരിക്കുന്നത്. ചെക്കുഡാം പണിയുന്നതിന് പഞ്ചായത്തിന്റെ അനുമതി വാങ്ങിയിട്ടില്ല. ഫാം സ്റ്റേയും അനധികൃതമായിട്ടാണ് പ്രവര്ത്തിക്കുന്നതെന്ന് ആരോപണമുണ്ട്. പഞ്ചായത്ത് ഭരണസമിതിയുടെ മൗനാനുവാദത്തോടെയാണ് ലൈസന്സില്ലാതെ ഫാം ഹൗസ് പ്രവര്ത്തിക്കുന്നതെന്നും ആരോപണമുണ്ട്.